text: Strid om konsekvensen af ny afgift
  22 december 2011 kl. 13.12
  Fjernvarmekunder risikerer en ekstra varmeregning på op til 1.000 kroner om året på grund af regeringens femdobling af såkaldte NOX-afgift på luftforurening.
  Størrelsen af den ekstra regning afhænger af, hvad fjernvarmeværket fyrer med. Biogas, affald, halm og flis bliver hårdest ramt.
  Direktør i Dansk Fjernvarme, tidligere folketingsmedlem Kim Mortensen, mener ikke, at afgiften gavner miljøet.
  - Den stiller bare fjernvarme dårligere i forhold til andre energiformer og koster forbrugerne penge, understreger han.
  Skatteminister Thor Möger Pedersen (SF) afviser beregningerne fra Dansk Fjernvarme. 
  - For et hus, der bruger 18.000 kWh fjernvarme, stiger varmeregningen med i gennemsnit 125 kr. pr. år, ved uændret forbrug som følge af afgiftsstigningen, mener skatteministeren.
  